Predkladacia správa

Predkladacia správa
            Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky  ako ústredný orgán štátnej správy pre sociálne služby predkladá na rokovanie vlády Slovenskej republiky návrh poslankýň Národnej rady Slovenskej republiky Viery Tomanovej, Viery Šedivcovej, Evy Hufkovej a Jany Vaľovej na vydanie zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov (tlač 1249). 
            Ministerstvo práce, sociálnych vecí a rodiny Slovenskej republiky k predloženému návrhu zákona uvádza:
Všeobecne
Poslankyne Národnej rady Slovenskej republiky predloženým návrhom umožňujú poskytovateľovi sociálnej služby v domove sociálnych služieb s celoročnou pobytovou službou, poskytovanou podľa platných predpisov k 31. decembru 2013, prispôsobiť prevádzkovanie objektu tohto zariadenia reálnemu dopytu najmä u osôb odkázaných na pomoc inej fyzickej osoby bez obmedzenia regulácie počtu miest v takomto domove sociálnych služieb 40 miestami. Ide o ustanovenie právnej možnosti prevádzkovania domova sociálnych služieb s celoročnou pobytovou formou, na ktorý sa nebude vzťahovať regulácia počtu miest, a to i po uskutočnenej transformácii určitého počtu miest na sociálnu službu v špecializovanom zariadení alebo v zariadení pre seniorov, ak celkový počet miest nepresiahne počet miest v domove sociálnych služieb pred zavedením regulácie počtu miest. 
Stanovisko
Predkladaný poslanecký návrh rozširuje právnu ochranu už vykonávanej zárobkovej činnosti - poskytovania sociálnej služby v domove sociálnych služieb s celoročnou pobytovou sociálnou službou, ktorá sa začala vykonávať vo veľkokapacitných objektoch týchto zariadení v inom právnom prostredí ( bez zákonom ustanovenej regulácie počtu miest, regulácie formy poskytovanej sociálnej služby, bez vekového obmedzenia cieľovej skupiny). Ide                      o neuplatňovanie regulácie počtu miest v domove sociálnych služieb, ktorý poskytovateľ prevádzkoval k 31. decembru 2013, a to aj pri transformácii  určitého počtu miest v  objekte zariadenia- domova sociálnych služieb s celoročnou pobytovou sociálnou službou prevádzkovanou poskytovateľom sociálnej služby k 31. decembru 2013, na miesta v zariadení pre seniorov alebo v špecializovanom zariadení. Odstraňuje sa tým právna prekážka zápisu takéhoto domova sociálnych služieb do registra poskytovateľov sociálnych služieb v dôsledku nesplnenia podmienky regulácie počtu miest v zariadení sociálnych služieb podľa zákona        o sociálnych službách. Poslanecký návrh z hľadiska jeho vecného obsahu možno považovať za želateľnú úpravu právnych vzťahov, a to tak z pohľadu dotknutých poskytovateľov sociálnej služby v domove sociálnych služieb s celoročnou pobytovou sociálnou službou, ktorá sa začala vykonávať vo veľkokapacitných objektoch týchto zariadení v inom právnom prostredí, ako aj z hľadiska verejného záujmu na vytvorení právnych podmienok                    na poskytovanie pobytových sociálnych služieb fyzickým osobám s ťažkým zdravotným postihnutím, nepriaznivým zdravotným stavom alebo dôchodkovým vekom, odkázaným na dlhodobú starostlivosť inej osoby, ktorú nemožno zabezpečiť v domácom ani komunitnom prostredí, a to primerane reálnemu oprávnenému dopytu po rozvoji ich kapacít.
Medzirezortné pripomienkové konanie
	K návrhu zákona sa uskutočnilo medzirezortné pripomienkové konanie, v ktorého rámci nebola uplatnená zásadná pripomienka zo strany subjektov, s ktorými Ministerstvo práce, sociálnych vecí a rodiny Slovenskej republiky návrh zákona prerokovalo v rámci uvedeného pripomienkového konania.   

Záver
            Vzhľadom na uvedené Ministerstvo práce, sociálnych vecí a rodiny Slovenskej republiky odporúča vláde Slovenskej republiky vysloviť súhlas s návrhom poslankýň Národnej rady Slovenskej republiky Viery Tomanovej, Viery Šedivcovej, Evy Hufkovej a Jany Vaľovej na vydanie zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov (tlač 1249).